สำนักงานกิจการยุติธรรม มีหน้าที่อย่างไรบ้าง
สำนักงานกิจการยุติธรรม เป็นหน่วยงานระดับกรมในกระทรวงยุติธรรม จัดตั้งเมื่อประมาณปี 2545 ภายใต้แนวคิดที่จะปฏิรูประบบราชการ สำนักงานถูกคาดหวังและตั้งเป้าหมายให้เป็นหน่วยงานเชิงวิชาการ รับผิดชอบการวิจัย และกำหนดนโยบายที่สำคัญสำหรับหน่วยงานในกระทรวงยุติธรรมและกระบวนการยุติธรรม ความสำคัญของหน่วยงานคือเป็นฝ่ายเลขานุการของคณะกรรมการพัฒนาการบริหารงานยุติธรรมแห่งชาติ (กพยช.) โดยกรรมการมีภารกิจที่สำคัญประการหนึ่งคือ การจัดทำแผนแม่บทการบริหารงานยุติธรรมของชาติ

นอกจากจัดทำแผนแม่บทภายใต้ กพยช. แล้ว ก็ได้รับมอบหมายภารกิจสำคัญ คือการพัฒนากฎหมาย หลักๆ เพื่อให้ตัวกฎหมายมีความทันสมัย สอดคล้องกับรัฐธรรมนูญ โดยเฉพาะการดำเนินการตามกลไกมาตรา 77 ที่ต้องวิเคราะห์ผลกระทบในการออกกฎหมาย โดยที่ภาคประชาชนและผู้มีส่วนได้ส่วนเสียต่างๆ มีส่วนร่วมอย่างครบถ้วนรอบด้าน

เมื่อคาดว่ากระบวนการออกกฎหมายตอบโจทย์ดีแล้ว การบังคับใช้กฎหมายก็เป็นสิ่งสำคัญที่ตามมา การทำให้กฎหมายสามารถใช้ได้จริงเป็นเรื่องของการจัดทำและความพร้อม คือออกกฎหมายแต่ละครั้งต้องมีแผนงานรองรับ ทั้งแผนงบประมาน ระบบ และคน ไม่ใช่ว่าออกกฎหมายไปแล้วทิ้งให้หน่วยงานไปดูเองว่ามีเงินหรือไม่ มีคนหรือไม่ มีสถานที่รองรับหรือไม่

สิ่งต่อมาคือ ในเมื่อกฎหมายส่วนใหญ่ถูกใช้กับประชาชน ทำอย่างไรให้ประชาชนได้รับรู้รับทราบ ข้อนี้คือภารกิจหลักที่กระทรวงยุติธรรมมอบมาที่สำนักงานกิจการยุติธรรม ต้องยอมรับว่ามีกฎหมายออกมาค่อนข้างเยอะ แต่จะทำอย่างไรให้ประชาชนมีความรู้ความเข้าใจ เพราะหวังว่าเมื่อประชาชนทราบกฎหมายแล้ว จะรู้สิทธิ รู้หน้าที่ และไม่ไปละเมิดกฎกติกาของสังคม ลดข้อพิพาท ความขัดแย้ง ความรุนแรง ไปจนถึงอาชญากรรม
ข่าวสารทั่วไป สถิติต่างๆ